ლიუბოვ იაკირი

ლიუბოვ იაკირი (ქალიშვილობის გვარი კოგანი; დ. 24 სექტემბერი, 1922, კიევი — გ. 6 ოქტომბერი, 2013, კიევი) — საბჭოთა მოჭადრაკე, სსრკ-ის სპორტის ოსტატი (1963). სსრკ-ის გუნდური პირველობის პრიზიორი (1959), უკრაინის სსრ-ის ექვსგზის ჩემპიონი (1947, 1948, 1951, 1952, 1953, 1954) და საქართველოს სსრ-ის ჩემპიონი ჭადრაკში (1952).

 ბიოგრაფია 
ლიუბოვ იაკირი დაიბადა 1922 წლის 24 სექტემბერს კიევში, იეზეკილ კოგანის ოჯახში. მამამისი იყო მათემატიკის სახელმძღვანელოების ავტორი (ფსევდონიმით კ. ო. განი), რომელიც 1941 წელს კიევის დაცვისას დაიღუპა. იგი მუშაობდა ინჟინერ-ტექნოლოგად ქარხანა „წითელ ექსკავატორში“, სადაც ხელმძღვანელობდა საჭადრაკო სექციას უსინათლოებისა და მცირემხედველთათვის. იქვე გაიცნო თავისი მეუღლე, არნოლდ იაკირი. მათი ქალიშვილი, ინა, ფილოლოგი და მთარგმნელი გახდა. თავისი კარიერის განმავლობაში იაკირმა 250-ზე მეტ ტურნირში მიიღო მონაწილეობა და ხშირად იკავებდა საპრიზო ადგილებს. მეგობრობდა ისეთ ცნობილ მოჭადრაკეებთან, როგორებიც იყვნენ ეფიმ გელერი, დავით ბრონშტეინი და ისააკ ლიპნიცკი.  იგი იყო უკრაინის სსრ-ის ექვსგზის ჩემპიონი და რეკორდსმენი უკრაინის ჩემპიონის ტიტულების რაოდენობით. 1959 წელს სსრკ-ის ხალხთა მე-2 სპარტაკიადაზე უკრაინის ნაკრების შემადგენლობაში მოიპოვა მესამე ადგილი.

2013 წელს კიევში ჩატარდა ლიუბოვ იაკირის თასი. იგი გარდაიცვალა 2013 წლის 6 ოქტომბერს. გარდაცვალებამდე იგი ითვლებოდა მსოფლიოს უხუცეს პროფესიონალ მოჭადრაკე ქალად.

 ლიტერატურა 


 რესურსები ინტერნეტში 
 ლიუბოვ იაკირი — ჭადრაკის დედოფალი 
 ნ. ფუზიკი: ლიუბოვ იაკირი. ცხოვრება და ბედი

კატეგორია:საბჭოთა მოჭადრაკეები
კატეგორია:უკრაინელი მოჭადრაკეები
კატეგორია:დაბადებული 1922
კატეგორია:გარდაცვლილი 2013
კატეგორია:კიევში დაბადებულები